Siiri Rantanen

Siiri Rantanen (j.s. Lintunen; ) lâi syemmilâš čyeigee já olympiavyeittee. Suu jiellâhnommân lâi Äitee, mii čuujoot toos, et sun lâi tego enni puohháid já meid enniolmooš aktiivčuoigâmijdis ääigi, mii ij lam táválâš.

Eellim
Siiri Rantanen šoodâi viljâleijeeperrui, já sii perrust lijjii kuttâ párnáá. Tastko suu enni jaamij nuorrân, Siirin paasij stuorrâ ovdâsvástádâs perrust, nuorâb párnáin já päikkipargoin. Kuusâid sun poojij jo ovdil škoovlân vuolguu.

Siiri naajâi Kalle-kálláinis, kote lâi rävdee. Sun aasâi perruinis Liperist. Suoi finnijn kyehti kaandâ: Martti (š. 1946) já Aarre (1949–2023).

Karrieer
Siiri Rantanen čuoigâi škoovlâst kandâi säärjist, tastko nieidâin ohtâgin ij sunjin pittáám. Sust pääihist iä lam saveheh, nuuvt et suu eeči tuálvui Siiri ennui pelnubmeettersii suávi, mast iänui raahtij savehijd Siirin já suu obbijd-uv.

Siiri finnij vuosmuid Järvisii kištosavehijdis ive 1951, adai ive ovdil Oslo tälviolympialij, main Suomâ nisoneh väldidii kulmâ vuossâmuu saje, já Siiri jieš lâi kuálmád. Taah lijjii vuosmuuh olympialiih, moid nisoneh-uv puohtii uásálistiđ.

Siiri lii muštâlâm, et talle iä lam valmiimehkin. Pargoi maŋa ulmuuh hárjuttâllii nuuvt ennuv ko voijii, já motomin lijjii leeirah-uv, mut ij tobbeengin maggaargin stivrim lamaš. Nisoneh čuoigii já hárjuttâllii jiečânis já meiddei hávskuttâllii. Tehij tipšom tábáhtui tánssáámáin.

Siiri lii muštâlâm, et nissoončyeigeeh finnejii oovtâid savehijd täälvist. Motomin saaveehfabrik lâi adelâm nisonáid värisavehijd-uv, mut almaah vuobdii taid já kevttii saaveehruuđâid. Siiri jieš vuoidâi savehijdis čuoigâmkištoin.

Siiri finnij ive 2015 áinoo valastâllen máttááttâs- já kulttuurministeriö vuosmuu tove mieđettem tievâslii valastâlleeiäláttâs.

Mitaleh
Siiri Rantanen juuvsâi čuoigâmivijdis ääigi maaŋgâid merhâšittee palhâšuumijd:
 Kollemiitaal 3 x 5 km viestâst Cortina olympialijn 1956
 Silbâmiitaal 10 km čuoigâmijn MM-kištoin Falunist 1954
 Silbâmiitaal 3 x 5 km viestâst MM-kištoin Falunist 1954
 Silbâmiitaal 3 x 5 km viestâst MM-kištoin Lahtist 1958
 Pronssimiitaal 10 km čuoigâmijn Oslo olympialijn 1952
 Pronssimiitaal 10 km čuoigâmijn MM-kištoin Lahtist 1958
 Pronssimiitaal 3 x 5 km viestâst Squaw Valley olympialijn 1960
 Pronssimiitaal 3 x 5 km viestâst MM-kištoin Zakopanest 1962
 26 Suomâ miäštárvuottâd čuoigâmist
 Suomâ miäštárvuođah enâdâhkaččâmist já maađijpyerástâlmist
 Finlandia-čuoigâm nisonij säärji vuáittu ivij 1976 já 1977

Huámášumepalhâšuumeh
Siiri Rantanen finnij maaŋgâid huámášumepalhâšuumijd:
 Ive nissoonvalastâllee ivij 1954, 1956, 1958 já 1959
 Čyeigeepääcis Lahti čuoigâmstadionân ive 1997
 Suomâ lihâdemkulttuur já valastâllâm stuorrâ ánsuristâ ive 2009 já Lahti-miitaal nr. 35 ive 1995
 Jeessân Suomâ valastâllâm kunneegallerian Hall of Famen ive 2012
 Lahtist uárnejum tave-eennâmlâš tälvišlaajâi MM-kištoi 2017 vuosmuš čoovdâ ive 2014
 Siiri päälgis (5,5 km) Tohmajärvist 2015

Fáádást eres soojijn

Käldeeh

Luokka:Ive 1924 šoddâmeh
Luokka:Ive 2023 jämimeh
Luokka:Syemmiliih čyeigeeh
Luokka:Syemmiliih olympiavyeitteeh